b"\n_START_ARTICLE_\nIgnacij Knoblehar\n_START_SECTION_\n\xc5\xbdivljenje\n_START_PARAGRAPH_\nPo \xc5\xa1tudiju teologije v Ljubljani in Rimu, kjer si je pridobil znanje tujih jezikov in naravoslovja, je odpotoval v Sudan, kjer je postal apostolski generalni vikar za osrednjo Afriko s sredi\xc5\xa1\xc4\x8dem v Kartumu ter pri\xc4\x8del ustanavljati misijonske postaje. Knoblehar je med letoma 1848 in 1857 deloval predvsem na podro\xc4\x8dju Belega Nila v ju\xc5\xbenem Sudanu. Zaradi dejavnega raziskovanja in poslanstva si je Knoblehar v tem \xc4\x8dasu pridobil podporo in velik vpliv v samem Vatikanu in na Dunaju. Kot prvemu belcu mu je leta 1850 uspelo dose\xc4\x8di to\xc4\x8dko na 4\xc2\xba 44' severne zemljepisne \xc5\xa1irine. S pomo\xc4\x8djo Dunajskega geografskega dru\xc5\xa1tva (Geographische Gesellschaft Wien), katerega \xc4\x8dastni \xc4\x8dlan je postal leta 1857, je naredil ve\xc4\x8d prvenstvenih odprav po Nilu. Leta 1857 se je zaradi slabih razmer v misijonu vrnil po pomo\xc4\x8d v Evropo, kjer pa je zaradi iz\xc4\x8drpanosti umrl._NEWLINE_Po njem se imenuje ulica za Be\xc5\xbeigradom v Ljubljani. V ob\xc4\x8dini \xc5\xa0kocjan pa se ob\xc4\x8dinski praznik imenuje Knobleharjevo in ga praznujejo na dan obletnice njegovega rojstva.\n_START_SECTION_\nDelo\n_START_PARAGRAPH_\nMed svojim delovanjem v misijonih je napisal \xc5\xa1tevilne zapiske o etnogeografskih zna\xc4\x8dilnostih de\xc5\xbeele, ki jih je objavljal v slovenskih \xc4\x8dasopisih. Izdal je tudi knjigo Potovanje po beli reki. Svojo etnografsko zbirko predmetov vzhodnosudanskega plemena Bari je podaril Slovenskemu etnografskem muzeju v Ljubljani.\n_START_SECTION_\nIgnacij Knoblehar kot literarni lik\n_START_PARAGRAPH_\nKnobleharjevo misijonarsko delovanje med sudanskimi plemeni je navdihnilo pesnika Antona Umeka, da je leta 1863, pet let po Knobleharjevi smrti, izdal epsko pesnitev o njegovem \xc5\xbeivljenju z naslovom Abuna Soliman. Pesnitev nosi naslov po vzdevku, ki so ga Knobleharju dali njegovi u\xc4\x8denci \xe2\x80\x93 sudanski \xc4\x8drnci."